Diari Oficial de la Generalitat Valenciana


Sumari del DOGV 8424, del 15-11-2018 (2018/10686)

DECRET 202/2018, de 9 de novembre, del Consell, pel qual s'estableixen les normes especials reguladores de la concessió directa de subvencions al personal auxiliar de conversa de llengua estrangera destinat en centres educatius públics d'Educació Primària durant el curs 2018-2019.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8424

Data del DOGV
:   15-11-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/10273


Data del document
:   09-11-2018

Organisme emissor
:   Conselleria d'Educació, Investigació, Cultura i Esport

Tipus de document
:   Decret

Correcció d'errades

 Descriptors 

:   * Conselleria d'Educació, Investigació, Cultura i Esport
    * ajuda pública
    * règim d'ajudes
    * ensenyament primari
    * suport econòmic
    * llengua estrangera

DECRET 202/2018, de 9 de novembre, del Consell, pel qual s'estableixen les normes especials reguladores de la concessió directa de subvencions al personal auxiliar de conversa de llengua estrangera destinat en centres educatius públics d'Educació Primària durant el curs 2018-2019. [2018/10284]  
El Decret 7/2015, de 29 de juny, del president de la Generalitat, determina les conselleries en què s'organitza l'Administració de la Generalitat, entre les quals es troba la Conselleria d'Educació, Investigació, Cultura i Esport, amb competències en matèria d'educació, investigació, formació professional reglada, universitats i ciència, promoció i patrimoni cultural, política lingüística i esport.  
La Llei 38/2003, de 17 de novembre, general de subvencions, estableix les bases generals sobre aquesta matèria. La Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions determina en l'article 168.1.c que, amb caràcter excepcional, es podran atorgar subvencions de concessió directa quan s'acrediten raons d'interés públic, social, econòmic o humanitari, o altres degudament justificades que dificulten la seua convocatòria pública.  
Les bases signades el 25 de maig de 2018 entre el Ministeri d'Educació i Formació Professional i la Generalitat per a la dotació de personal auxiliar de conversa durant el curs 2018-2019, estableixen els principis per a una correcta gestió del Programa de personal auxiliar de conversa en relació a la quota finançada directament per la Comunitat Valenciana.  
Entre els objectius que desenvolupen els processos de millora i de qualitat de l'ensenyament en els ensenyaments no universitaris es troba el domini de diferents llengües i la formació d'una ciutadania plurilingüe en una societat multicultural, on s'aprenen les dues llengües cooficials, la pròpia, el valencià, i l'altra oficial, el castellà, a més, d'almenys, una llengua estrangera, l'anglés.  
Per tal d'assolir aquest objectiu es treballa conjuntament amb el Ministeri d'Educació i Formació Professional perquè els centres docents del sistema educatiu valencià puguen tindre personal auxiliar de conversa en llengües estrangeres amb la finalitat de fer de suport al professorat i personal tutor que imparteix àrees, matèries o continguts de llengües o de mòduls de llengua i altres continguts.  
Es vol d'aquesta manera aconseguir nivells de satisfacció elevats tant per a l'interés públic de la ciutadania com per a l'interés social, ja que la millora i optimització dels recursos humans en els plans per al desenvolupament de l'ensenyament de llengües és un objectiu de la política educativa tant en l'àmbit autonòmic com estatal i dins del marc de la Unió Europea.  
El caràcter singular d'aquesta subvenció deriva del fet que les persones beneficiàries d'aquesta han sigut seleccionades pel Ministeri d'Educació i Formació Professional mitjançant un procediment de concurrència competitiva.  
En consideració al que s'ha dit fins ara i tenint en compte que existeixen raons d'interés públic, social i econòmic, la Comunitat Valenciana col·labora directament en el finançament d'aquestes actuacions mitjançant la Conselleria d'Educació, Investigació, Cultura i Esport.  
  
El Decret 190/2017, d'1 de desembre, del Consell, pel qual s'estableixen les normes especials reguladores de la concessió directa de subvencions al personal auxiliar de conversa de llengua estrangera destinat en centres educatius públics d'Educació Primària, i el Decret 37/2018, de 27 de març, del Consell, pel qual s'estableixen les normes especials reguladores de la nova concessió directa de subvencions al personal auxiliar de conversa de llengua estrangera destinat en centres educatius públics d'Educació Primària, van establir la concessió d'auxiliars de conversa durant el curs 2017-2018.  
  
D'acord amb els articles 4.5 i 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, aquest projecte de subvenció està exempt de notificació a la Comissió Europea perquè no és aplicable l'article 107, apartat 1, del Tractat de Funcionament de la Unió Europea (TFUE), atés que no es tracta d'una ajuda que afecte intercanvis comercials entre estats membres de la Unió Europea, l'ajuda prevista no falseja ni amenaça falsejar la competència ni afavoreix determinades empreses o produccions, entenent que és una ajuda destinada a personal auxiliar de conversa estranger sense ànim de lucre, que no realitza cap activitat empresarial o mercantil.  
  
Per tot això, vist l'informe de l'Advocacia General de la Generalitat, vista la memòria justificativa del director general de Política Educativa, previ l'informe favorable de la Conselleria d'Hisenda, a proposta del conseller d'Educació, Investigació, Cultura i Esport, el Consell, prèvia deliberació, en la reunió de 9 de novembre de 2018,  
  
  
DECRETE  
  
Primer. Objecte i àmbit d'aplicació  
1. L'objecte d'aquest decret establir les normes especials reguladores de la nova concessió directa de subvencions destinades al personal auxiliar de conversa en llengua estrangera, per al foment de la millora i la qualitat de l'ensenyament i, en concret, de l'ensenyament de llengües estrangeres i de continguts curriculars vehiculats en llengües estrangeres, en els centres educatius valencians públics d'Educació Primària.  
  
2. Aquesta dotació de personal auxiliar de conversa en llengua estrangera tindrà lloc durant el període del curs escolar 2018-2019, des de l'1 d'octubre de 2018 fins al 31 de maig de 2019.  
3. La dotació de personal auxiliar de conversa en llengua estrangera als centres educatius tindrà com a objectiu afavorir l'aprenentatge de llengües estrangeres però també, i de manera prioritària (d'acord amb les metodologies actuals, com ara el tractament integrat de llengües i el tractament integrat de llengua i continguts), l'aprenentatge de continguts curriculars vehiculats en llengües estrangeres. Aquests aprenentatges integradors inclouran l'acostament i el coneixement d'altres cultures de diferents països mitjançant dinàmiques d'aula, tasques i activitats diverses d'aula incloses en el projecte educatiu de centre i en el projecte lingüístic de centre.  
  
Segon. Dotació i crèdit pressupostari  
1. La dotació d'aquesta subvenció directa és una quantitat mensual en concepte d'ajuda per a la dieta de manutenció i allotjament de 1.000 euros per auxiliar de conversa, l'horari setmanal del qual serà de 16 hores en les quals s'inclouen les hores de coordinació amb el professorat del centre.  
2. L'import global màxim que s'assignarà en concepte d'aquesta subvenció per a aquesta convocatòria serà de 7.984.000 euros, distribuïts en les anualitats següents:  
- Exercici 2018: la part corresponent als mesos d'octubre i novembre del curs escolar 2018-2019, per import global màxim d'1.996.000 euros. El pagament es realitzarà a càrrec de la línia de subvenció S8249000, capítol IV, de la secció, servei, centre gestor i programa 41.04.19.994.36, «Subvencions auxiliars de conversació estrangers seleccionats pel Ministeri d'Educació i Formació Professional destinats en centres públics d'Educació Infantil i Primària», prevista en l'actual Llei de pressupostos de la Generalitat.  
- Exercici 2019: la part corresponent als sis mesos següents (desembre-maig) del curs escolar 2018-2019, per import màxim de 5.988.000 euros, que quedaran condicionats a l'existència de crèdit pressupostari suficient i adequat per a atendre-les en la corresponent Llei de pressupostos de la Generalitat per a l'exercici 2019, de conformitat amb el que preveu la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
3. L'esmentat import podrà ser incrementat com a conseqüència d'una generació, una ampliació o una incorporació de crèdit que no requerirà una nova convocatòria, de conformitat amb el que preveu l'article 58, apartat 2, lletra a, punt quart del Reglament de la Llei general de subvencions.  
Tercer. Procediment de concessió  
1. La subvenció regulada en aquest decret té caràcter singular, ja que les persones beneficiàries són seleccionades pel Ministeri d'Educació i Formació Professional mitjançant un procés de concurrència competitiva, determinat en la convocatòria anual del Ministeri d'Educació i Formació Professional, per la qual cosa s'autoritza la concessió directa d'aquesta, en aplicació del que preveuen l'article 22.2, c de la Llei 38/2003, de 17 de novembre, i l'article 168.1, c de la Llei 1/2015, on es fixen els casos en què pot aplicar-se subvencions per concessió directa.  
  
  
Quart. Persones beneficiàries  
1. Serà beneficiari d'aquesta subvenció el personal auxiliar de conversa en llengua estrangera seleccionat pel Ministeri d'Educació i Formació Professional, d'acord amb la resolució anual per la qual es convoquen places de personal auxiliar de conversa estranger.  
2. La concessió de la subvenció no implica cap vinculació laboral o administrativa de les persones beneficiàries amb la Generalitat.  
3. La relació de les persones beneficiàries és la que s'indica en l'annex I d'aquest decret.  
4. Els candidats i candidates seleccionats no adquiriran la condició de beneficiàries d'aquesta subvenció fins que no es comprove que no es troben incurses en cap de les circumstàncies previstes en l'article 13.2 de la Llei 38/2003, de 17 de novembre, general de subvencions.  
  
  
Cinqué. Requisits de les persones beneficiàries  
1. Les persones beneficiàries han de complir els requisits següents:  
  
a) No estar incloses en les circumstàncies de l'article 13.2 de la Llei 38/2003, de 17 de novembre, general de subvencions.  
b) No tindre deutes tributaris en període executiu de pagament amb l'Administració de la Generalitat Valenciana, exceptuats els deutes que estiguen suspesos o garantits.  
c) Trobar-se al corrent en el compliment de les obligacions tributàries amb l'Estat espanyol i la Comunitat Valenciana.  
d) Trobar-se al corrent en el compliment de les seues obligacions davant la seguretat social.  
2. L'acreditació dels requisits establerts en l'apartat 1 d'aquest article es realitzarà mitjançant una declaració responsable per a la qual cosa es podrà utilitzar el model que s'adjunta com a annex II.  
3. La presentació de la declaració responsable comporta el consentiment exprés de la persona sol·licitant als efectes de la verificació de les dades personals requerides per a la seua tramitació. No obstant això, si la persona interessada no concedeix aquest consentiment, haurà d'acreditar les dades incloses en la declaració responsable a requeriment de l'Administració.  
  
Sisé. Obligacions de les persones beneficiàries  
Les persones beneficiàries d'aquestes subvencions estan obligades a:  
a) Realitzar la finalitat per a la qual se'ls ha concedit la subvenció.  
  
b) Sotmetre's a la normativa de supervisió, seguiment i control de subvencions així com a facilitar tota la informació requerida per la Direcció General de Política Educativa de la Conselleria d'Educació, Investigació, Cultura i Esport.  
c) Quedar, en tot cas, subjectes a les obligacions imposades per l'article 14 i concordants de la Llei 38/2003, de 17 de novembre, general de subvencions.  
d) Participar en la formació prèvia al desenvolupament de la seua activitat que poguera establir la Conselleria d'Educació, Investigació, Cultura i Esport.  
e) Començar i finalitzar les seues activitats en el centre educatiu en els terminis establerts per la Conselleria d'Educació, Investigació, Cultura i Esport.  
f) Complir amb l'horari setmanal assignat, que serà de 16 h setmanals.  
g) Comunicar a la direcció o a la caporalia d'estudis del centre educatiu, al més aviat possible, qualsevol incidència en relació a les seues obligacions.  
h) Presentar en el moment d'incorporació al centre educatiu una certificació negativa de delictes de naturalesa sexual expedit pel registre de delinqüents sexuals o pel registre de penats del seu país.  
  
  
Seté. Forma de pagament i justificació de subvencions  
1. El pagament es realitzarà mensualment, per un import de 1.000 euros per persona beneficiària, d'acord amb el que estableix l'article 2, en el seu compte corrent.  
2. El personal auxiliar assignat a centres educatius públics de la Comunitat Valenciana que rebrà la subvenció a càrrec dels pressupostos de la Generalitat Valenciana es regirà, per al cobrament de la subvenció, per les mateixes condicions que aquell personal auxiliar finançat directament pel Ministeri d'Educació i Formació Professional i que figura en l'ordre ECI/1305, de 2005, de 20 d'abril de 2005, de bases reguladores de la concessió de subvencions públiques en règim de concurrència competitiva. Per a això els directors dels centres educatius comprovaran la realització efectiva de les obligacions del personal auxiliar de conversa en els centres educatius i emetran l'informe pertinent per a la concessió de la subvenció. Aquesta comprovació tindrà una periodicitat mensual.  
3. L'import de la subvenció assignada a cada auxiliar quedarà minorada proporcionalment en els següents casos:  
a) Per incompliment de les hores setmanals de dedicació, per causes no justificades.  
b) Per la incorporació posterior de l'auxiliar per causes imputables a la persona interessada.  
c) Per cessament anterior al 31 de maig de 2019.  
  
Huité. Compatibilitat amb altres ajudes  
Aquestes subvencions seran compatibles amb altres subvencions, ajudes, ingressos o recursos per a la mateixa finalitat, procedents de qualssevol de les administracions o ens públics o privats, nacionals, de la Unió Europea o d'organismes internacionals.  
  
Nové. Reintegraments i responsabilitats  
1. Serà procedent el reintegrament de les quantitats percebudes i l'exigència dels interessos de demora des del moment del pagament de les ajudes fins a la data en la qual s'acorde la procedència del reintegrament en els supòsits previstos en l'article 37.1 de la Llei 38/2003, de 17 de novembre, general de subvencions i segons estableix l'article 172 de la Llei 1/2015.  
2. Les persones beneficiàries de les ajudes quedaran sotmeses a la responsabilitat i règim sancionador que sobre infraccions administratives en la matèria estableix el títol IV de la Llei 38/2003, de 17 de novembre, general de subvencions.  
3. L'incompliment de les obligacions previstes en aquest decret produirà la revocació de l'acte de concessió amb la consegüent pèrdua total o parcial de la subvenció rebuda, amb la qual cosa la beneficiària haurà de reintegrar a l'Administració la quantitat que haguera percebut, amb els interessos que hi corresponguen.  
Per a aplicar aquesta reducció, la Direcció General de Política Educativa de la Conselleria d'Educació, Investigació, Cultura i Esport emetrà un informe previ en el qual es valorarà l'incompliment de les condicions d'aquest decret tot atenent el principi de proporcionalitat i els criteris següents:  
a) Les faltes d'assistència reiterades sense justificació es consideraran com un incompliment de les obligacions assumides. La inassistència sense justificació durant 15 dies (alterns o seguits) serà motiu de pèrdua del dret al cobrament de la subvenció.  
b) Les hores de còmput setmanal assignades, quan siguen realitzades de manera incorrecta, seran sancionades com a falta d'assistència sense justificació. Es consideraran hores realitzades incorrectament aquelles realitzades tot incomplint l'objecte d'aquesta ordre. A aquests efectes, serà necessari l'informe previ de la direcció del centre educatiu i l'audiència a la persona interessada.  
4. Si la persona beneficiària, per causa justificada, haguera de renunciar definitivament a la subvenció, haurà de comunicar-ho amb la major antelació possible a la direcció del centre educatiu i aquesta ho comunicarà a la Direcció General de Política Educativa de la Conselleria d'Educació, Investigació, Cultura i Esport.  
Deu. Règim jurídic  
Les subvencions regulades en aquest decret es regiran, a més del que queda establert en aquest decret, pel que preveu la Llei 38/2003, de 17 de novembre, general de subvencions, així com en el reglament de desenvolupament d'aquesta llei aprovat mitjançant el Reial decret 887/2006, de 21 de juliol, excepte en allò que afecte els principis de publicitat i concurrència. Les subvencions regulades en aquest decret també es regiran pel que indica el títol X de la Llei 1/2015 i per la normativa de l'Administració de l'Estat i la resta de normes de dret administratiu aplicable.  
  
Onze. Pòlissa d'assegurances  
1. A l'empara del que estableixen les Bases de col·laboració entre el Ministeri d'Educació i Formació Professional i la Generalitat de la Comunitat Valenciana per a la dotació de personal auxiliar de conversa durant el curs 2018-2019, per al personal auxiliar procedent de països extracomunitaris, que no puguen obtindre la targeta sanitària europea als seus països, la Conselleria d'Educació, Investigació, Cultura i Esport de la Generalitat Valenciana subscriurà una pòlissa d'assegurances que proporcione cobertura d'assistència sanitària a aquest personal auxiliar.  
  
2. La Conselleria d'Educació, Investigació, Cultura i Esport també subscriurà una pòlissa d'assegurances que proporcione cobertura de repatriació a tots les persones beneficiàries de les subvencions.  
3. Tant la pòlissa d'assegurança sanitària com la pòlissa d'assegurança per repatriació queden regulades procedimentalment en el plec de prescripcions tècniques que la Conselleria d'Educació, Investigació, Cultura i Esport ha elaborat sobre aquestes pòlisses tretes a concurs públic.  
  
Dotze. Efectes  
Aquest decret tindrà efectes des de l'endemà de la seua publicació al Diari Oficial de la Generalitat Valenciana.  
  
Segons el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquest decret, que posa fi a la via administrativa, es podrà interposar potestativament un recurs de reposició o bé plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició s'haurà d'interposar davant de l'òrgan que ha dictat l'acte en el termini d'un mes a comptar des de l'endemà de publicar-se en el Diari Oficial de la Generalitat Valenciana.  
b) El recurs contenciós administratiu s'haurà d'interposar davant del Tribunal Superior de Justícia Valenciana, en el termini de dos mesos a comptar des de l'endemà de publicar-se en el Diari Oficial de la Generalitat Valenciana.  
  
València, 9 de novembre de 2018  
  
El president de la Generalitat,  
XIMO PUIG I FERRER  
  
El conseller d'Educació, Investigació, Cultura i Esport,  
VICENT MARZÀ IBÁÑEZ